Suurmoskeijahankkeen taustalla olevia muslimijärjestöjä on päätynyt ulosottoon. Ministeriö on tukenut toista niistä yli 450 000 eurolla.

Helsingin Hanasaareen suunniteltu suurmoskeija on herättänyt huolta asiantuntijoissa ja osassa Suomen muslimeita, koska sen rahoitusjärjestelyn on pelätty lisäävän radikaalia ja vanhoillista islamin opetusta.

Bahrainin kuningaskunta on luvannut järjestää vähintään 100 miljoonan euron summan suurmoskeijalle ja muslimien tarpeisiin suunnitellulle monitoimikeskukselle.

Tonttivarauksen yli 18 000 kerrosneliömetrin kokoiseen ja 100–140 miljoonan euron hintaiseen jättihankkeeseen ovat tehneet kolme yhdistystä: Suomen Muslimiliitto ry, Musliminaiset ry ja Kulttuuri- ja uskontofoorumi Fokus ry.

Muslimiliiton reilun 2 400 euron saatavat verottajalle ovat menneet ulosottoon vuoden 2016 alussa. Ulos­ottotodistuksen mukaan yhdistys on todettu varattomaksi.

Enemmän ulosottovelkaa on kertynyt Suomen islamilainen neuvosto ry:lle, joka on moskeijahankkeen yhteistyökumppani. Viime viikon keskiviikkona päivätyn ulosottorekisteritodistuksen mukaan yhdistyksellä on mennyt ulosottoon vajaat 50 000 euroa.

Yhdistyksellä on ollut 20 maksuhäiriötä ja muuta luottotietomerkintää vuosina 2014–2016.

Yhdistys varaton ja velkainen

Suurin yksittäinen yhdistyksen ulosottoasia ovat reilun 26 000 euron saatavat Helsingin Messut Oy:lle. Saatavia ei ole saatu takaisin yhdistyksen varattomuuden vuoksi.

Velkoihin sisältyy myös 3 000 euroa, joita opetus- ja kulttuuriministeriö hakee ulosoton kautta yhdistykseltä.

Opetus- ja kulttuuriministeriöstä kerrotaan Ilta-Sanomille, että se on maksanut kaikkiaan 456 000 euron edestä avustuksia Suomen islamilaiselle neuvostolle vuosina 2007–2014.

Kirkko ja kaupunki -lehti on kertonut aiemmin Suomen islamilaisen neuvoston talousongelmista.

Ei vieläkään virallisesti rekisteröity

Suurmoskeijahankkeen tiedottamisesta vastannut Pia Jardi on Muslimiliiton puheenjohtaja, ja hän toimi Suomen islamilaisen neuvoston varapuheenjohtajana viime kevääseen saakka. Nykyisin hän on Suomen islamilaisen neuvoston hallituksen jäsen.

Perusteilla olevan Oasis-säätiön on tarkoitus ottaa moskeijahanke vastuulleen sekä vastata myöhemmin moskeijan ja monitoimikeskuksen ylläpidosta.

Jardin mukaan Suomen islamilaisen neuvoston puheenjohtajana viime kevääseen saakka toimineen Anas Hajjarin on määrä nousta perusteilla olevan säätiön hallitukseen. Hajjar toimii nykyään Suomen islamilaisen neuvoston rahastonhoitajana.

Oasis-säätiön peruskirja allekirjoitettiin Helsingin Sanomien mukaan viime vuonna 16. joulukuuta, mutta sitä ei ole vielä ilmoitettu rekisteröitäväksi Patentti- ja rekisterihallitukseen. Ilmoitus pitäisi tehdä säätiölain mukaan lähtökohtaisesti kolmessa kuukaudessa tai perustaminen raukeaa.

Lisäksi säätiön hallitukseen on tarkoitus mennä Jardin mukaan muun muassa hänen aviomiehensä Abdessalam Jardi sekä Fokus ry:n puheenjohtaja, ex-suurlähettiläs Ilari Rantakari.

Fokus ry:n tehtävänä on edistää ekumeenista sekä uskontojen- ja katsomustenvälistä vuorovaikutusta. Kirkkohallituksesta kerrotaan, että se on antanut avustuksia Fokus ry:lle vuosina 2014–2017 yhteensä 92 500 euroa.

Helsingin pormestariksi ehdolla oleva Jan Vapaavuori (kok) kertoi maanantaina IS:lle, ettei hän kannata suurmoskeijahanketta. Katso alla oleva video.

”Vain hyvää yhteistyötä”

Kesäkuussa 2016 Jardit ja Rantakari antoivat perusteilla olevan säätiön nimissä selvityksen Helsingin kaupungille liittyen tonttivaraukseen.

Selvityksessä kerrotaan, että myös Helsingin Diakonissalaitoksen säätiö (HDL) on hankkeen yhteistyökumppani. HDL kiistää, että sillä olisi roolia islamilaisen monitoimikeskuksen ja siihen liittyvän moskeijan suunnittelussa tai valmistelussa.

– Vuonna 2015 HDL:n hallitus päätti, että emme lähde perustajajäseneksi hanketta varten mahdollisesti perustettavaan säätiöön tai osallistu moskeijahankkeeseen. Näin ollen emme ole hankkeessa yhteistyötahona, HDL:n viestintäjohtaja Laura Niemi kertoi sähköpostilla Ilta-Sanomille.

Suomen islamilaisen neuvoston vuoden 2014 toimintakertomuksen mukaan se on edistänyt suurmoskeijahanketta. Toimintakertomuksessa mainitaan Helsingin apulaiskaupunginjohtaja Ritva Viljasen (sd) tapaaminen ”koskien maata keskusmoskeijalle ja monitoimikeskukselle” helmikuussa 2014.

Viljanen toivotti Ylen uutisessa heinäkuussa 2015 suurmoskeijan tervetulleeksi Helsinkiin. MTV:n saman vuoden elokuun uutisessa Jardi kertoi olevansa Viljasen ystävä. Viljasen mukaan heidän välillään on kuitenkin kyse ”vain hyvästä yhteistyöstä”.